
Hazai whistleblowing: ütközik a jogalkotási szándék és a vállalati gyakorlat? A vállalati visszaélés-bejelentő rendszerek törvényének alkalmazhatósága

A 2014. január 1-jétől hatályos, a Panaszokról és közérdekű bejelentésekről szóló 2013. évi CLXV. törvény 13-16. §-a az üzleti gyakorlatban tapasztalt visszaélések bejelentésére szolgáló rendszer alkalmazását szabályozza. A törvény az üzleti szféra szakértőinek bevonását mellőzve, a társadalmi egyeztetés nélkülözésével született. A dolgozat célja a jogszabály üzleti gyakorlatba ültethetőségének vizsgálata, annak gyakorlati alkalmazhatóságát és vállalati fogadtatását veti össze a jogalkotói szándékkal.
A dolgozat az üzleti visszaélés-bejelentő rendszerek, angol terminussal élve whistleblowing rendszerek működését szabályozó törvény nemzetközi és magyar jogi előzményeiről, illetve a vállalati korrupció hazai mértékéről nyújt rövid összefoglalót, a belső ellenőrzésekkel kapcsolatos felméréseken keresztül. Az elemzés nemzetközi vállalatok magyar leányvállalatainak csalás-megelőző illetve –felderítő osztályával készített interjúkra épít, melyek három témakört öleltek fel: a vizsgált szervezeti egységek hatáskörét, a törvény megítélését és a visszaélés-bejelentés munkavállalói attitűdjét. Az elemzés nyolc problémás rendelkezést azonosít a jogszabályban, a mögöttük húzódó jogalkotói szándék azonosítását követően ütközteti azt a vállalati gyakorlatban tapasztalt aggályokkal. Egyrészt a visszaélés-bejelentő rendszerek működéséről, azokat körülvevő szervezeti és munkavállalói környezetről von le általános következtetéseket; másrészt az interjúalanyok által vitatott rendeletek mentén elemzi a jogszabály gyakorlati alkalmazhatóságát, a nem követhető jogszabályi előírásokra világít rá.
A dolgozat elismeri az új törvény antikorrupciós szándékát, azonban az elemzés összegzéseként több problémát, mint előnyt társít a jogszabály hatályba lépéséhez. Az elemzés rávilágít, hogy a visszaélésekkel foglalkozó szervezeti osztályok hatásköre és felderítésre alkalmas eszközei nagyban eltérnek vállalatonként, azonban a visszaélések megelőzésében egyik leghatékonyabb eszköznek a bejelentő rendszerek tekinthetőek, így szükség van a munkavállalók attitűd fejlesztésére, a használati hajlandóság növelésére. A konklúzió a törvény szövegezésének módosítására vonatkozó tanácsokkal szolgál, továbbá a visszaélés-bejelentő rendszerek hazai üzemeltetésének sikerkritériumait, szükséges elemeit azonosítja, ezzel elősegítve az üzleti szféra visszaélés-felderítés és megelőzés fejlődését.



